সে দেশে প্রায় প্রতি বছরই কোনো-না-কোনো প্রদেশের নির্বাচন হয়ে থাকে এবং পাঁচ বছর পর হয়ে থাকে সাধারণ নির্বাচন। সেই বিশাল জনসংখ্যার দেশের নির্বাচন কমিশন পর্যন্ত কখনো এমন অপারগতা প্রকাশ করে না এবং নির্বাচনে কোনো অনিয়ম বা কারচুপির কথা শোনা যায় না। আমাদের নির্বাচন কমিশনের ক্ষমতার কোনো কমতি নেই। তার পরও কেন অনিয়মের ব্যাপারে সিইসির ‘আগাম আত্মসমর্থন?’ কী কারণে তিনি এই অপারগতা প্রকাশ করলেন, তা জাতিকে জানিয়ে দেয়া প্রয়োজন। এটা ঠিক যে, বাংলাদেশে নির্বাচনের ইতিহাস পরিষ্কার নয়; বরং কালিমাযুক্ত। এমন উদাহরণও রয়েছে, প্রহসনের ‘নির্বাচনে বিজয়ীরা ক্ষমতাসীন হয়েছেন। এমন ত্রুটিপূর্ণ নির্বাচনের মাধ্যমে সরকার গঠনকে অনেকেই নির্বাচন ব্যতিরেকে বেসামরিক প্রশাসনের ক্ষমতা গ্রহণ বলে অভিহিত করেছে। যারা নির্বাচনে অনিয়ম-কারচুপিতে জড়িত থাকেন, তারা সিইসির এই বক্তব্যকে তাদের অপকর্মের পক্ষে সাফাই গাওয়ার সুযোগ হিসেবে ধরে নিতে পারেন। শুধু তা-ই নয়, আগামী জাতীয় নির্বাচনে অনিয়ম করার এক ধরনের অনুমোদন হিসেবে মনে করতে পারেন।